Fl-14 ta' Diċembru 2016 il-presidenza Slovakka laħqet ftehim informali mal-Parlament Ewropew dwar l-użu kkoordinat ta' banda ta' frekwenza ewlenija li ser jippermetti veloċitajiet ogħla u aċċess aħjar għall-internet mobbli fl-Ewropa kollha. Fl-istess ħin, il-ftehim jindirizza l-ħtieġa għal spettru għal finijiet tax-xandir. Ir-riżultat tat-taħditiet ser jiġi ppreżentat għall-approvazzjoni mill-istati membri fil-bidu tal-2017. Arpád Érsek, il-Ministru Slovakk għat-Trasport, il-Kostruzzjoni u l-Iżvilupp Reġjonali, qal: "L-ispettru huwa riżorsa prezzjuża li trid tintuża' b'mod għaqli u strateġiku. Ir-rilaxx tal-banda ta' frekwenzi ta' 700 MHz għall-broadband bla fili hu soluzzjoni li biha jirbaħ kulħadd għall-industrija diġitali, is-settur awdjoviżiv, kif ukoll għall-konsumaturi kollha. Iġib miegħu ċ-ċertezza regolatorja fit-tul u hu essenzjali biex jibda jintuża l-5G. Dan ifisser konnettività aħjar kullimkien." Skont il-ftehim, il-pajjiżi tal-UE jridu jassenjaw mill-ġdid il-banda ta' frekwenzi ta' (694-790 MHz) lil servizzi tal-broadband bla fili sat-30 ta' Ġunju 2020. Jekk ma jkunx jistgħu jagħmlu dan, dewmien ta' massimu ta' sentejn hu possibbli f'każijiet ġustifikati kif dovut. Il-banda ta' 700 Mhz tipprovdi veloċitajiet għolja u kopertura eċċellenti. L-użu kkoordinata tagħha għall-apparat mobbli ser tippromwovi l-użu tal-4G u tgħin il-broadband ta' kwalità għolja għall-Ewropej kollha, inkluż f'żoni rurali. B'konnettività akbar ser ikun eħfef għaċ-ċittadini biex jikkomunikaw u jużaw il-kontenut u s-servizzi tal-internet fil-ħajja tagħhom ta' kuljum, ikunu fejn ikunu. Din ittejjeb il-kundizzjonijiet għan-negozji, iżżid id-domanda għal aktar servizzi u tmexxi 'l quddiem l-iżvilupp ekonomiku. Din l-għotja mmirata ta' spettru ser jagħmilha aktar faċli wkoll li jiġi introdott il-5G ladarba jsir disponibbli (bejn wieħed u ieħor fl-2020). Il-5G ser jippermetti kapaċità msaħħa bil-kbir tan-netwerk bla fili u l-konnettività universali, li jippermetti t-tnedija effettiva ta' servizzi innovattivi bħal kura tas-saħħa mill-bogħod, karozzi konnessi u l-infrastrutturi intelliġenti. Il-ħolqien tal-kundizzjonijiet għal dawn it-teknoloġiji ġodda hu kruċjali għall-kompetittività globali tal-Ewropa. Is-servizzi ta' xandir , bħat-televiżjoni diġitali u mikrofoni bla fili, ser jibqgħu prijorità fil-banda taħt is- (470-694 Mhz) mill-inqas sal-2030, abbażi tal-ħtiġijiet nazzjonali. Dan jagħti lis-settur awdjoviżiv prevedibbiltà regolatorja fit-tul sabiex ikun jista' jibqa' jipprovdi s-servizzi u jiggarantixxi l-investimenti meħtieġa. Attwalment, il-banda 470-790 MHz tintuża b'mod ġenerali għax-xandir televiżiv diġitali u għal mikrofoni bla fili, pereżempju f'teatri, kunċerti u avvenimenti sportivi.